ΓΡΑΠΤΗ ΕΡΩΤΗΣΗ E-2250/97 υποβολή: Maartje van Putten (PSE) προς την Επιτροπή (2 Iουλίου 1997)

Θέμα: Η υλοτόμηση στο Suriname

Τα μέσα μαζικής ενημέρωσης των Κάτω Χωρών επεσήμαναν προσφάτως (για άλλη μια φορά) τη λεηλασία των δασών του Suriname εκ μέρους ξένων επιχειρήσεων, κυρίως ασιατικών. Προκειμένου να παρακάμψουν την απαιτούμενη έγκριση της Εθνικής Συνέλευσης του Suriname, ορισμένες μεγάλες επιχειρήσεις ασκούν τις δραστηριότητές τους μέσω πλαστών επιχειρήσεων και ενός μεγάλου αριθμού μικρών εκμεταλλεύσεων.

1. Έχει λάβει η Επιτροπή γνώση των πληροφοριών αυτών; Εάν ναι κρίνει η Επιτροπή ότι πρόκειται για ένα πρόβλημα το οποίο, έχοντας υπόψη το πρωτόκολλο της Σύμβασης του Λομέ σχετικά με τα δάση, το χρονοδιάγραμμα 21 και τη διεθνή συζήτηση η οποία διεξάγεται τη στιγμή αυτή σχετικά με σύμβαση για τα δάση, χρήζει προσοχής σε διεθνές επίπεδο;

2. Συγκαταλέγεται η εμπορική εκμετάλλευση των δασών του Suriname μεταξύ των θεμάτων του διαλόγου που διεξάγεται με το Suriname στο πλαίσιο της Σύμβασης του Λομέ;

3. Εάν ναι ποια ιδέα έχει σχηματίσει η Επιτροπή σχετικά με τη στάση των αρχών του Suriname όσον αφορά την λεηλασία των δασών της χώρας από ξένες επιχειρήσεις;

4. Ποιά υποστήριξη προσφέρει η Επιτροπή στις αρχές και τους μη κυβερνητικούς οργανισμού του Suriname χάριν προώθησης μιας βιώσιμης δασικής πολιτικής και προκειμένου να καταπολεμηθεί κάθε μορφή παράνομης εκμετάλλευσης;

5. Πώς κρίνει η Επιτροπή ότι θα ήταν δυνατόν να παρασχεθεί υποστήριξη στις αρχές του Suriname και τις ιδιωτικές οργανώσεις με στόχο την ενίσχυση του αγώνα κατά της υπερβολικής εκμετάλλευσης, των δασών του Suriname, τόσο από οικολογική όσο και από κοινωνική άποψη;

6. Στο πλαίσιο της συνεργασίας με το Suriname, είναι διατεθειμένη η Επιτροπή να αναλάβει πρωτοβουλίες ούτως ώστε να προωθήσει και να επιβάλει, από κοινού με την ενεχόμενη χώρα, την εν λόγω ενεργητική προσέγγιση;

Aπάντηση του κ. Pinheiro εξ ονόματος της Επιτροπής (23 Ιουλίου 1997)

1. Η Επιτροπή γνωρίζει το ανανεωμένο ενδιαφέρον των μέσων μαζικής ενημέρωσης για το συγκεκριμένο θέμα. Η Επιτροπή έχει εκφράσει την ανησυχία της σε διαδοχικές κυβερνήσεις του Σουρινάμ και έχει γνωστοποιήσει την υποστήριξή της όσον αφορά την αειφόρο διαχείριση των δασικών πόρων όπως ορίζεται στο Πρωτόκολλο X της συμφωνίας του Μαυρικίου για την αναθεώρηση της τέταρτης Σύμβασης της Λομέ.

2. Ο βασικός στόχος της στρατηγικής της Κοινότητας στο Σουρινάμ είναι η προώθηση βιώσιμης οικονομικής ανάπτυξης κατά τρόπο ώστε να μην επιφέρει ζημίες στη γενικότερη κοινωνικοοικονομική και περιβαλλοντική ισορροπία. Συνεπώς, το θέμα της αειφόρου διαχείρισης των δασικών πόρων κατείχε δεσπόζουσα θέση στις συζητήσεις, τόσο με την κυβέρνηση του Σουρινάμ όσο και με τα κράτη μέλη, κατά την προετοιμασία του 8ου Εθνικού Ενδεικτικού Προγράμματος του Ευρωπαϊκού Ταμείου Ανάπτυξης (ΕΤΑ). Επιπροσθέτως, κατά την κοινοποίηση της δέσμης οικονομικών μέτρων του 8ου ΕΤΑ στο Σουρινάμ, η Επιτροπή υπογράμμισε την προσοχή που δίνει η Κοινότητα στην αειφορία της αναπτυξιακής διαδικασίας και στον σεβασμό του Πρωτοκόλλου X κατά τη μελλοντική συνεργασία. Κατά τη διάρκεια της αποστολής προγραμματισμού του Μαρτίου 1997 η οποία κατέληξε στην υπογραφή του Εθνικού Ενδεικτικού Προγράμματος, οι εκπρόσωποι της Επιτροπής υπογράμμισαν εκ νέου στην κυβέρνηση του Σουρινάμ τη σημασία που αποδίδει η Κοινότητα στο συγκεκριμένο θέμα. Τέλος, κατά τη διάρκεια των επισκέψεων του Υπουργού Σχεδιασμού και Αναπτυξιακής Συνεργασίας του Σουρινάμ στην Επιτροπή, τον Νοέμβριο του 1996 και τον Απρίλιο του 1997, το θέμα αποτέλεσε, εκ νέου, αντικείμενο εξέτασης.

3. Η νέα κυβέρνηση του Σουρινάμ αναγνωρίζει την ανάγκη αειφόρου διαχείρισης των δασικών πόρων της χώρας συμφωνώντας απόλυτα με το πρόγραμμα δράσης 21 και τη συνθήκη για τη βιοποικιλότητα, ενώ, συγχρόνως επιδιώκει να εφαρμόσει το Πρωτόκολλο Χ στη συνεργασία με την Κοινότητα. Επίσης, έχει λάβει σειρά θετικών μέτρων στους τομείς της δασοπονίας και του περιβάλλοντος: έχουν ανακληθεί χορηγήσεις αδειών εκμετάλλευσης ενός εκατομμυρίου εκταρίων και οι μελλοντικές χορηγήσεις αδειών εκμετάλλευσης θα περιορισθούν σε 150.000 εκτάρια μόνο 7 προωθούνται επιχειρήσεις εκμετάλλευσης δασών, οι οποίες χαίρουν αναμφισβήτητης φήμης όσον αφορά την περιβαλλοντική μέριμνα 7 ένα περιβαλλοντικό συμβούλιο, υπό την άμεση εποπτεία του προέδρου, το οποίο θα ακολουθεί ευρεία διυπηρεσιακή στρατηγική βρίσκεται στο στάδιο σύστασης. Το συμβούλιο αυτό πρόκειται να καταρτίσει νέα περιβαλλοντική νομοθεσία και να συστήσει περιβαλλοντική υπηρεσία για την εφαρμογή και την τήρηση της νομοθεσίας,την προώθηση της έρευνας, τη διενέργεια αξιολογήσεων των περιβαλλοντικών επιπτώσεων και την εκτέλεση σφαιρικών διαρθρωτικών μελετών σχετικών με τη χωροταξική κατανομή των δραστηριοτήτων.

4 - 6. Η Κοινότητα, ως συγκεκριμένη απάντηση στην κρίση που απειλεί τα δάση έχει αναλάβει την εκπόνηση μελετών σχετικά με τα δάση, οι οποίες χρηματοδοτούνται από τα κατάλληλα κονδύλια του προϋπολογισμού. Μια αρχική μελέτη αποσκοπεί στη διενέργεια ευρύτερης οικολογικής και οικονομικής εκτίμησης και καταγραφής του οικοσυστήματος των δασών του Αμαζονίου. Μια υπό εκπόνηση μελέτη του δασικού τομέα, με προσανατολισμό την ανάληψη συγκεκριμένων δράσεων και η οποία αναμένεται να ολοκληρωθεί το φθινόπωρο, θα καταστήσει δυνατό για την Επιτροπή να οριστικοποιήσει πρόταση σχεδίου για τη σύσταση και την αποκατάσταση αρχής διαχείρισης των δασών. Για την αρχή αυτή, η οποία θα συσταθεί σύμφωνα με τις προσφάτως εγκριθείσες κατευθυντήριες γραμμές για την αναπτυξιακή συνεργασία στον τομέα των δασών, έχουν ήδη προβλεφθεί πιστώσεις, ύψους 3,5 εκατ.ECU από τους πόρους του 7ου ΕΤΑ. Ένα πρόγραμμα τουριστικής ανάπτυξης, το οποίο τέθηκε σε εφαρμογή το 1996, θα δώσει ιδιαίτερη έμφαση στην ανάπτυξη του οικολογικού τουρισμού στις δασικές περιοχές. Η Επιτροπή έχει, επίσης, συμμετάσχει ενεργά στον συντονισμο των χορηγών βοήθειας,από κοινού με τον βασικό χρηματοδότη, την Ολλανδία, και άλλους όπως η Διαμερικανική Τράπεζα Ανάπτυξης (ΙDB), ο Οργανισμός Επισιτισμού και Γεωργίας και τις Ηνωμένες Πολιτείες καθώς και με διεθνείς και τοπικές ομάδες πίεσης σε θέματα περιβάλλοντος. Ως αποτέλεσμα αυτών των συντονισμένων ενεργειών ορισμένοι χορηγοί βοήθειας έχουν ήδη θέσει σε εφαρμογή δράσεις παρακολούθησης και ελέγχου έκτακτης ανάγκης. Συνεπώς, η αειφόρος διαχείριση των δασικώ πόρων του Σουρινάμ συνιστά αναπόσπαστο μέρος της ευρύτερης κοινοτικής συνεργασίας.